



Tänavune üliraske talv on ka pealinna tänavaid korralikult räsinud. Kuna teeparanduse ootamine võib vahepeal veel mitmele autole saatuslikuks saada, on hakkaja tegelane värvinud löökaugud hoiatavalt neoonpunaseks, vahendas Reporter.ee.

Tallinna abilinnapea Denis Boroditši sõnul ei ole tema teadlik, et need firmad, kes aukude lappimisega tegelevad, niimoodi auke märgistaksid. «Ega sellesse negatiivselt suhtuda ei saa. Kui see ei põhjusta liiklushäireid ega hajuta tähelepanu, siis mina seal probleemi ei näe,» ütles Borodits.

Asja uurides selgus, et sellist üle-Euroopalist kampaaniat viljelevad ka Itaalia insenerideks studeerivad üliõpilased. Nende nägemus ongi, et kõik ohtlikud teeaugud tuleks kollaseks värvida, et vältida liiklusõnnetusi ja liigset masina retsimist.